സീറോ മലബാര് സഭയുടെ ഭൂമി ഇടപാട്: ഇ.ഡി അന്വേഷണം തുടങ്ങി കൊച്ചി: സീറോ മലബാര് സഭയിലെ വിവാദ ഭൂമി ഇടപാടില് എന്ഫോഴ്സ്മെന്റ് ഡയറക്ടറേറ്റ് ഇ.ഡി അന്വേഷണം ആരംഭിച്ചു. കര്ദിനാള് മാര് ജോര്ജ് ആലഞ്ചേരിയടക്കം 24 പേരാണ് പ്രതിപ്പട്ടികയില്. ആധാരം വിലകുറച്ചു കാണിച്ച് കോടികളുടെ ഇടപാട് നടത്തിയിട്ടുണ്ടെന്നാണ് ഇ.ഡിയുടെ പ്രാഥമിക കണ്ടെത്തല്. ചൊവ്വര സ്വദേശിയും സഭാ സുതാര്യ സമിതി ഭാരവാഹിയുമായ പാപ്പച്ചന് ആത്തിപ്പിള്ളി നല്കിയ പരാതിയില് ഇ.ഡി പ്രാഥമിക അന്വേഷണം നടത്തിയിരുന്നു. അന്വേഷണം പ്രാരംഭ ഘട്ടത്തിലാണെന്നും പൊലീസ് കേസില് ഉള്പ്പെട്ട എല്ലാ പ്രതികളെയും പ്രതിപ്പട്ടികയില് ഉള്പ്പെടുത്തിയിട്ടുണ്ടെന്നും ഇഡി വൃത്തങ്ങള് പറഞ്ഞു. ഒക്ടോബര് 28ന് പാപ്പച്ചനോട് ഹാജരാകാന് ഇ.ഡി നിര്ദേശം നല്കി. 27 കോടി രൂപയുടെ ഭൂമി ഇടപാട് നടന്നെങ്കിലും ബാങ്ക് അക്കൗണ്ട് വഴി ഒമ്ബതു കോടി രൂപ മാത്രമാണ് കൈമാറിയതെന്നു കണ്ടെത്തി. ബാക്കി തുക കള്ളപ്പണമെന്നാണ് നിഗമനം. പരാതിക്കാരുടെയും മറ്റുള്ളവരുടെയും മൊഴി രേഖപ്പെടുത്തി തുടര് നടപടികളിലേക്ക് കടക്കും. ഭൂമി ഇടപാടുകളുമായി ബന്ധപ്പെട്ട കേസുകള് റദ്ദാക്കാന് കര്ദിനാള് ജോര്ജ് ആലഞ്ചേരി സമര്പ്പിച്ച ഏഴ് ഹര്ജികള് ആഗസ്റ്റ് 12ന് കേരള ഹൈക്കോടതി തള്ളിയിരുന്നു. സഭാ ഭൂമിയിടപാട് കേസില് കര്ദിനാള് മാര് ജോര്ജ് ആലഞ്ചേരിക്കെതിരെ റവന്യു സംഘത്തിന്റെ അന്വേഷണവും പുരോഗമിക്കുകയാണ്. ഇടപാടില് സര്ക്കാര് പുറമ്ബോക്ക് ഉള്പ്പെട്ടിട്ടുണ്ടോ, സര്ക്കാര് ഉദ്യോഗസ്ഥരുടെ സഹായം കിട്ടിയിട്ടുണ്ടോ എന്നതടക്കമുള്ള കാര്യങ്ങളിലാണ് അന്വേഷണം. ഭൂമി ഇടപാടുകള്ക്ക് ശേഷം ആലഞ്ചേരിയുടെ അക്കൗണ്ടില് നിന്ന് ഇതുവരെ നടത്തിയിട്ടുള്ള സാമ്ബത്തിക ഇടപാടുകള് അന്വേഷിക്കണമെന്നാണ് സഭാ സുതാര്യ സമിതിയുടെ ആവശ്യം.